Slovenské národné basketbalové družstvo žien

Slovenské národné basketbalové družstvo žien je národné družstvo žien, ktoré reprezentuje Slovensko v medzinárodných basketbalových súťažiach žien a priateľských zápasoch. Funguje pod záštitou Slovenskej basketbalovej asociácie (SBA). Jeho najvýraznejšie úspechy sú striebro z ME 1997, bronz z ME 1993 a 5. miesto z MS 1994. V roku 2023 mu patrila vo svetovom rebríčku FIBA 28. pozícia.
História.
Reprezentácia v Česko-Slovensku (do 1993).
" Pozri tiež Česko-slovenské národné basketbalové družstvo žien"
Počiatky ženského basketbalu na Slovensku sa viažu na obdobie 30. rokov 20. storočia, kedy začal vznikať prvý ženský tím v Bratislave pod záštitou tajomníka YMCA Jana Kopala. V období Prvej Slovenskej republiky nevzniklo oficiálne národné basketbalové družstvo žien, vznikla len národná ženská súťaž, združujúca od sezóny 1942/43 šesť bratislavských družstiev. Počiatky účastí Sloveniek na medzinárodných podujatiach sa preto viažu na obdobie povojnovej ČSR, kedy slovenské basketbalistky hrali ako súčasť česko-slovenskej reprezentácie. 
Ženská reprezentácia ČSR sa do medzinárodných podujatí začala zapájať od roku 1950 (prvá účasť na majstrovstvách Európy). Na majstrovstvách sveta získalo Česko-Slovensko v období rokov 19571975 dve strieborné a štyri bronzové medaily, pri ktorých bola súčasťou tímu vždy minimálne jedna Slovenka. Na európskych šampionátoch vybojovalo ČSR, resp. ČSSR a ČSFR sedem strieborných a osem bronzových medailí, slovenské basketbalistky sa podieľali na zisku piatich strieborných a piatich bronzových medailí. Na Olympijských hrách 1992 bolo v 12-člennom kádri družstva ČSFR deväť Sloveniek, vďaka čomu sa nástupníckym štátom po zániku Česko-Slovenska stalo Slovensko.
Reprezentácia po roku 1993.
V 90. rokoch 20. storočia sa stal zásluhou reprezentácie žien basketbal v prvých rokoch samostatnosti Slovenska najúspešnejším kolektívnym športom krajiny. Hneď pri premiérovej účasti na ME 1993 získala reprezentácia bronz, o štyri roky neskôr na ME 1997 striebro, dvakrát obsadila štvrté miesto. V deväťdesiatych rokoch 20. storočia boli Slovenky najúspešnejším tímom na európskych šampionátoch. Túto pozíciu potvrdili na MS 1994, kde obsadili piatu priečku; kvalifikovali sa tiež na MS 1998. Jediný olympijský štart v Sydney 2000 poznamenalo odstúpenie realizačného tímu pred olympiádou po nezhodách s vedením SBA. 
Ženská reprezentácia chýbala na záverečnom turnaji majstrovstiev Európy 3-krát (2005, 2007, 2019), naopak postup z kvalifikácie ME si vybojovala 11-krát (1995, 1997, 1999, 2001, 2003, 2009, 2011, 2013, 2015, 2017, 2021), pričom pri premiére v roku 1993 získala priamu účasť ako nástupnícky tím po bývalom Česko-Slovensku.
Zatiaľ posledná účasť Sloveniek na Majstrovstvách Európy bola v roku 2017, kedy skončili na ôsmom mieste. Kvalifikáciu na ME 2019 tím nezvládol a skončil na nepostupovom treťom mieste skupiny. V nadväznosti na neúspech odstúpil tréner reprezentácie Peter Kováčik a nahradil ho od februára 2019 Juraj Suja. Po víťazstve nad Holandskom 6. februára 2021 v Diplomat aréne 61:50 Slovenky vyhrali kvalifikačnú skupinu H a postúpili na ME 2021. Na ME v skupine porazili Bielorusko, no prehrali so Španielskom a Švédskom a skončili v základnej skupine, celkovo na 13. mieste. 
Reprezentácia sa následne kvalifikovala na ME 2023 po druhom mieste v kvalifikačnej skupine H za Talianskom. Na šampionáte slovenské družstvo postúpilo zo základnej skupiny po víťazstve nad Tureckom. V osemfinále prehrali Slovenky s Nemeckom a skončili na konečnom 12. mieste. Sujovi po šampionáte skončila zmluva a na poste hlavného trénera ho v novom kvalifikačnom cykle v októbri 2023 nahradil Martin Pospíšil.
Súpiska družstva.
Súpiska žien na kvalifikáciu na Majstrovstvá Európy v basketbale žien v roku 2025, aktuálna k 12. novembru 2023. Nižšie sa nachádzajú ďalšie hráčky, ktoré boli povolané aspoň na jeden reprezentačný zápas od februára 2023.
Tréneri.
"Údaje aktuálne k 19. novembru 2023."